मुंबई। भारतीय फुटबाल टीम के स्टार स्ट्राइकर सुनील छेत्री ने बेंगलुरु में किर्गिस्तान के खिलाफ 13 जून को होने वाले एएफसी एशियन कप क्वालिफायर्स मुकाबले से पहले कहा है कि टीम की तैयारियां पुख्ता हैं और उसका लक्ष्य अपना सर्वश्रेष्ठ प्रदर्शन करना है। भारतीय फुटबाल टीम ने पिछले कुछ समय से अपने प्रदर्शन में खास सुधार किया है और पिछले सात मैचों में जीत दर्ज की है। उसने पिछले मैच में नेपाल को 2-0 से हराया था। छेत्री ने कहा, हम किर्गिस्तान के खिलाफ घरेलू मैदान में निश्चित रूप से जीत के लक्ष्य के साथ उतरेंगे। विपक्षी टीम को भले ही जीत का दावेदार माना जा रहा हो लेकिन उनके खिलाफ जीत हासिल कर 2019 में होने वाले एशियन कप के लिये क्वालीफाई करने के हमारे मौके बढ़ जायेंगे। उन्होंने कहा, किर्गिस्तान हमारे लिये एक बड़ी बाधा है, लेकिन हमें भरोसा है कि हम एएफसी एशियन कप के लिये क्वालीफाई कर जायेंगे। हम इस समय शानदार लय में हैं और उम्मीद है कि हम इसे भी आगे जारी रखेंगे। जब आप जीतते हैं तो सभी खुश होते हैं। जीत बहुत सी चीजें बदल देती है और यह हमारे लिये बेहद अहम है कि जीत का सिलसिला न टूटे।